PATVIRTINTA

 Kretingos lopšelio-darželio ,,Pasaka”

 direktoriaus 2020 m. gruodžio 18 d.

 įsakymu Nr. V1-63

**KRETINGOS LOPŠELIO-DARŽELIO „PASAKA“ KRIZIŲ VALDYMO APRAŠAS**

**I SKYRIUS**

**BENDROSIOS NUOSTATOS**

1. Krizių valdymo aprašas lopšelyje-darželyje „Pasaka“ nustato krizių valdymo lopšelyje-darželyje „Pasaka“ komandos (toliau – Komandos) sudarymą, darbo organizavimą ir bendradarbiavimą su lopšelio-darželio „Pasaka“ vaiko gerovės komisija (toliau – Komisija), lopšelio-darželio „Pasaka“ savininko teises ir pareigas įgyvendinančia institucija (toliau – Kretingos švietimo skyrius) ir psichologinės pagalbos teikėju (-ais) krizės lopšelyje-darželyje „Pasaka“ metu.

 2. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

 3. Krizės valdymas lopšelyje-darželyje suprantamas kaip koordinuoti veiksmai, kuriuos atlieka Komanda, Komisija, Kretingos švietimo skyrius ir (ar) psichologinės pagalbos teikėjas (-ai), siekiant įveikti krizės sukeltas pasekmes ir teikti lopšelio-darželio „Pasaka“ bendruomenei veiksmingą pagalbą (toliau – krizės valdymas), organizuojamas vadovaujantis Lietuvos Respublikos švietimo įstatymu, Mokyklos vaiko gerovės komisijos sudarymo ir jos darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. balandžio 11 d. įsakymu Nr. V-579 „Dėl Mokyklos vaiko gerovės komisijos sudarymo ir jos darbo organizavimo tvarkos aprašo patvirtinimo“ ir atsižvelgiant į Lietuvos visuomenės informavimo etikos kodeksą (http://www.etikoskomisija.lt/teisine-informacija/etikos-kodeksas/item/69-lietuvos-visuomenes-informavimo-etikos-kodeksas), metodinę medžiagą Mokyklų krizių valdymo komandoms „Krizių valdymas mokyklose“ (http://sppc.lt/index.php?1032120711).

 4. Visi pagalbą įvykus krizei lopšelyje-darželyje „Pasaka“ – netikėtam ir/ar pavojingam įvykiui, sutrikdančiam įprastą lopšelio-darželio „Pasaka“ bendruomenės ar atskirų jos narių veiklą, emociškai sukrečiančiam visą ar didesnę lopšelio-darželio „Pasaka“ bendruomenės dalį (toliau – krizė) – teikę specialistai turi laikytis konfidencialumo, gauti ir teikti informaciją tiek, kiek būtina atsakingiems fiziniams ar juridiniams asmenims atlikti pavestas funkcijas ir nepažeidžiant vaiko teisių ir teisėtų interesų.

**II SKYRIUS**

**KRIZIŲ VALDYMO LOPŠELYJE-DARŽELYJE „PASAKA“**

**ORGANIZAVIMAS**

 5. Krizės valdymą lopšelyje-darželyje „Pasaka“ organizuoja nuolat veikianti, krizių valdymą vykdanti specialistų grupė, kuri sudaryta iš lopšelio-darželio „Pasaka“ administracijos, švietimo pagalbos specialistų, pedagogų atstovų, turinčių krizės lopšelyje-darželyje „Pasaka“ valdymui reikalingų asmeninių savybių ir kompetencijų, – Komanda. Lopšelio-darželio „Pasaka“ Komanda bendradarbiauja su Kretingos švietimo skyriumi, Komisija ir (ar) psichologinės pagalbos teikėju (-ais).

6. Lopšelio-darželio „Pasaka“ Komandos paskirtis – pasirengti konstruktyviai reaguoti į krizę, o įvykus krizei – koordinuotai ir veiksmingai organizuoti krizės pasekmių įveikimą, užtikrinti krizės paveiktiems lopšelio-darželio „Pasaka“ bendruomenės nariams reikiamos pagalbos teikimą.

 7. Komandai vadovauja lopšelio-darželio „Pasaka“ vadovas, jam negalint atlikti savo funkcijų, jo pavaduotojas (toliau – Komandos vadovas). Lopšelio-darželio „Pasaka“ Komandą sudaro: Komandos vadovas, narys atsakingas už psichologinės pagalbos organizavimą ir (ar) teikimą, narys, atsakingas už komunikaciją, narys, atsakingas už saugumą, ir narys, atsakingas už pirmosios medicininės pagalbos organizavimą.

 8. Komandos nariais skiriami krizės valdymui būtinų gebėjimų: komunikacijos, bendradarbiavimo, komandinio darbo, konfliktų sprendimo, savižudybės ir savižalos rizikos atpažinimo įgūdžių turintys lopšelio-darželio „Pasaka“ administracijos darbuotojai, pedagogai ir/ar pagalbos mokiniui specialistai (logopedas, specialusis pedagogas, socialinis pedagogas, psichologas). Komandos nariai gali būti ir Komisijos nariais. Komandos sudėtį tvirtina lopšelio-darželio „Pasaka“ vadovas.

 9. Komanda krizės valdyme atlieka šias funkcijas:

 9.1. kartu su Komisija parengia preliminarų krizės valdymo veiksmų planą, kuriame numato krizės valdymo veiksmus (toliau – krizės valdymo veiksmų planas) (1 priedas);

 9.2. įvykus krizei kartu su Komisija, konsultuojantis su Kretingos švietimo skyriumi ir psichologinės pagalbos teikėju (-ais), peržiūri preliminarų krizės valdymo veiksmų planą pritaikant jį esamai krizės situacijai ir įvertina lopšelio-darželio „Pasaka“ turimus vidinius psichologinei pagalbai reikalingus resursus, prireikus, iškviečia psichologinės pagalbos teikėją (-us), reguliariai aptaria esamą krizės situaciją ir tolesnius krizės valdymo veiksmus. Pasikeitus aplinkybėms priima sprendimą:

 9.2.1. koreguoja krizės valdymo veiksmų planą;

 9.2.2. sustabdo krizės valdymo veiksmus. Sustabdžius krizės valdymo veiksmus aptaria krizės valdymo eigą ir numato postvencinius veiksmus.

 10. Komandos narių funkcijos:

 10.1. Komandos vadovas:

 10.1.1. vadovauja Komandos darbui;

 10.1.2. užtikrina, kad, nesant kurio nors Komandos nario, jo funkcijoms krizės valdyme atlikti būtų paskirtas kitas lopšelio-darželio „Pasaka“ darbuotojas;

 10.1.3. užtikrina, kad Komandos nariams dalyvaujant krizės valdymo veikloje būtų paskirti asmenys jų tiesioginiam darbui dirbti;

 10.1.4. rūpinasi, kad Komandos nariai ir kiti lopšelio-darželio „Pasaka“ darbuotojai, paskirti jų funkcijoms krizės valdyme atlikti, įgytų krizės valdymo kompetencijų ir nuolat (ne rečiau kaip kartą per metus po 4 akademines valandas) tobulintų kvalifikaciją šioje srityje;

 10.1.5. inicijuoja Komandos posėdžius krizės valdymo klausimams svarstyti. Komandos posėdžiai krizės valdymo organizaciniams klausimams (Komandos narių funkcijoms krizės valdyme pasiskirstyti, preliminariam krizės valdymo veiksmų planui sudaryti, planuoti dalyvauti kvalifikacijos tobulinimo renginiuose, pasidalinti patirtimi ir kita) aptarti organizuojami pagal poreikį, bet ne rečiau kaip 1 kartus per metus;

 10.1.6. įvykus krizei, nedelsiant informuoja Kretingos švietimo skyrių prireikus – kitas institucijas (savivaldybės administracijos Vaiko teisių apsaugos skyrių ar kitas);

 10.1.7. įvykus krizei, susisiekia su nukentėjusio asmens artimaisiais ir (ar) policija, patikslina krizės faktus, aptaria su asmens artimaisiais, kokia informacija apie krizę bus pateikta lopšelio-darželio „Pasaka“ bendruomenei (administracijai, pedagogams, vaikams, vaikų tėvams (globėjams, rūpintojams);

 10.1.8. krizės metu nedelsiant sušaukia ir informuoja apie krizę Komandą ir Komisiją;

 10.1.9. informuoja lopšelio-darželio „Pasaka“ administraciją ir pedagogus apie krizės valdymo organizavimo veiksmus ir pateikia informaciją apie krizę lopšelio-darželio „Pasaka“ darbuotojams;

 10.1.10. iškvietus psichologinės pagalbos teikėją (-us), informuoja Kretingos švietimo skyrių;

 10.1.11. vaiko ir (ar) lopšelio-darželio „Pasaka“ darbuotojo mirties atveju pasirūpina, kad jo asmens duomenys būtų pašalinami iš žurnalų, sąrašų, kompiuterių ir kita; mirusiojo daiktus perduoda artimiesiems;

 10.2. narys, atsakingas už psichologinės pagalbos organizavimą ir (ar) teikimą:

 10.2.1. įvykus krizei, vertina situaciją lopšelyje-darželyje „Pasaka“ (labiausiai krizės paveiktus lopšelio-darželio „Pasaka“ bendruomenės narius, bendrą lopšelio-darželio „Pasaka“ bendruomenės mikroklimatą, psichologinės pagalbos teikimo poreikį) ir lopšelio-darželio „Pasaka“ vidinius resursus, reikalingus psichologinei pagalbai teikti;

 10.2.2. bendradarbiaudamas su Kretingos švietimo skyriumi organizuoja psichologinės pagalbos lopšelio-darželio „Pasaka“ bendruomenei teikimo priemones (teikėjus, patalpas, laiką);

 10.2.3. labiausiai krizės paveiktiems lopšelio-darželio „Pasaka“ bendruomenės nariams siūlo psichologinę pagalbą ir (ar) teikia informaciją apie psichologinės pagalbos teikėją (-us) ir (ar) teikia psichologinę pagalbą lopšelio-darželio „Pasaka“ bendruomenės nariams (rengia pokalbius su lopšelio-darželio „Pasaka“ bendruomenės nariais, konsultuoja lopšelio-darželio „Pasaka“ bendruomenės narius individualiai ar grupėmis);

 10.3. narys, atsakingas už komunikaciją:

 10.3.1. reguliariai atnaujina Komandos narių ir psichologinės pagalbos teikėjo (-ų) kontaktus ir užtikrina jų prieinamumą Komandos nariams ir lopšelio-darželio „Pasaka“ bendruomenei;

 10.3.2. bendradarbiaudamas su Komisija, psichologinės pagalbos teikėju (-ais) ar Kretingos švietimo skyriumi ir Komandos vadovu, parengia informacijos apie krizę tekstą, kuris bus skirtas lopšelio-darželio „Pasaka“ bendruomenei, prireikus ir žiniasklaidai, bei pateikia šią informaciją Komandos vadovui;

 10.3.3. konsultuojasi su Komandos vadovu, pedagogais, kaip informuoti apie krizę vaikus ir žiniasklaidą;

 10.3.4. paruošia informaciją apie krizę ir praneša vaikų tėvams (globėjams, rūpintojams);

 10.3.5. vertina bendravimo su žiniasklaida efektyvumą;

 10.4. narys, atsakingas už saugumo priemonių organizavimą:

 10.4.1. esant krizei, susijusiai su realia ar suvokiama grėsme lopšelio-darželio „Pasaka“ bendruomenės narių civiliniam saugumui, nedelsiant imasi priemonių, užtikrinančių lopšelio-darželio „Pasaka“ bendruomenės narių saugumą, ir informuoja Komandos vadovą ar jo pavaduotoją, prireikus iškviečia policiją ir (ar) priešgaisrinę gelbėjimo tarnybą (bendrosios pagalbos telefonu 112);

 10.4.2. po krizės vertina saugumo priemonių efektyvumą;

 10.5. narys, atsakingas už pirmosios medicininės pagalbos organizavimą:

 10.5.1. esant realiai ar suvokiamai grėsmei lopšelio-darželio „Pasaka“ bendruomenės narių sveikatai ir (ar) gyvybei, nedelsiant nustato sužeistus lopšelio-darželio „Pasaka“ bendruomenės narius, inicijuoja pirmosios medicininės pagalbos teikimą ir informuoja Komandos vadovą ar jo pavaduotoją, prireikus iškviečia greitąją medicinos pagalbą (bendrosios pagalbos telefonu 112);

 10.5.2. rūpinasi, kad krizės atveju būtų priemonių, reikalingų pirmajai medicininei pagalbai suteikti;

 10.5.3. numato vietą (-as) lopšelyje-darželyje „Pasaka“, kur galėtų būti teikiama pirmoji medicininė pagalba;

 10.5.4. po krizės vertina pirmosios pagalbos organizavimo efektyvumą.

 11. Susitariama su psichologinės pagalbos teikėju (-ais) dėl Komandos konsultavimo dėl krizės valdymo veiksmų ir psichologinės pagalbos teikimo krizės metu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_